Izvor: N1

Supruga ubijenog lidera inicijative SDP Olivera Ivanovića, Milena Ivanović izjavila je da neće ići na protest koji je u Beogradu najavljen za 16. januar, na dan godišnjice ubistva.

"Ja tamo neću biti. Ne bih nikada, ko god da organizuje. To nije način da se Oliver ne zaboravi. Gde su svi ti ljudi bili kada je bio zatočen tri i po godine? Zašto tada nisu organizovali proteste da mu pomognu da izađe na slobodu? Gde su bili prethodnih godinu dana? Mislim da je to politizacija tragedije", rekla je Ivanović u intervjuu za Blic.

Ona je navela i da ne kaže da na protestu 16. januara neće biti ljudi koji će izaći zbog Olivera, ali da misli da upravo to neko hoće da iskoristi, što nije u redu.

Milena Ivanović je kazala da je radila kampanju Olivera Ivanovića kada je izašao iz zatvora i ponovo se kandidovao na izborima, da je pisala pisma onima koji sada protestuju da ga podrže pismom podrške, ali da oni koji su "sada naglasniji nisu odgovorili ili nisu hteli da čuju da mu pošalju pismo podrške".

Ona nije želela da ih imenuje, ali je kazala da "ima sve" i da je od Olivera naučila da čuva važne stvari.

"I samo ih puštam ne znam koliko će daleko da idu", rekla je Ivanović.

Ona je navela da je pismo podrške poslao bivši predsednik Srbije i predsednik SDS Boris Tadić, a da je predsednik opštine Novi Beograd i predsednik stranke SPAS Aleksandar Šapić bio u Kosovskoj Mitrovici i nedvosmileno ga podržao.

Milena Ivanović je kazala da će 16. januara u 8.15, u vreme kada je Ivanović ubijen, u Hramu Svetog Save gde je Oliver voleo da ide zapaliti sveću sa sinom Bogdanom.

"Mislim da će svi ljudi koji iskreno žele da se Oliver ne zaboravi biti tu. Oni koji žele da koriste tu tragediju, neka koriste, ali to nije fer. Ja ne organizujem skup, to mi ne pada napamet, makar bili sami, ja ću sa svojim sinom zapaliti sveću", rekla je Milena Ivanović.